CELEX: 62017TN0119
Language: mt
Date: 2017-02-20 00:00:00
Title: Kawża T-119/17: Rikors ippreżentat fl-20 ta’ Frar 2017 – Alba Aguilera et vs SEAE

24.4.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 129/26
            
         Rikors ippreżentat fl-20 ta’ Frar 2017 – Alba Aguilera et vs SEAE
   (Kawża T-119/17)
   (2017/C 129/39)
   Lingwa tal-kawża: il-Franċiż
   
      Partijiet
   
   
      Rikorrenti: Ruben Alba Aguilera (Addis-Abeba, l-Etjopja) u 28 rikorrent ieħor) (rappreżentanti: S. Orlandi u T. Martin, avukati)
   
      Konvenut: Servizz Ewropew għall-Azzjoni Esterna
   
      Talbiet
   
   
               —
            
            
               tannulla d-deċiżjoni kkontestata, sa fejn din tnaqqas, sa mill-1 ta’ Jannar 2016, l-ammont tal-allowance għall-kundizzjonijiet tal-ħajja mogħtija lill-persunal assenjat fl-Etjopja, minn 30 % għal 25 %;
            
         
               —
            
            
               tikkundanna lis-SEAE jħallas lir-rikorrenti somma f’daqqa, li l-ammont tagħha għandu jiġi ddeterminat ex aequo et bono mill-Qorti Ġenerali, għad-dannu morali subit;
            
         
               —
            
            
               tikkundanna lis-SEAE għall-ispejjeż.
            
         
      Motivi u argumenti prinċipali
   
   Din it-tilwima tirrigwarda l-legalità tad-deċiżjoni tas-SEAE li tnaqqas l-allowance għall-kundizzjonijiet tal-ħajja (AKĦ) mogħtija lill-membri tal-persunal tal-Unjoni Ewropea li jkunu f’delegazzjoni fl-Etjopja minn 30 % għal 25 %.
   Insostenn tar-rikors tagħhom, ir-rikorrenti jinvokaw tliet motivi.
   
               1.
            
            
               L-ewwel motiv huwa bbażat fuq ksur tal-obbligu li jiġu adottati DĠI tal-Anness X tar-Regolamenti tal-Persunal.
            
         
               2.
            
            
               It-tieni motiv huwa bbażat fuq ksur tal-Artikolu 10 tal-Anness X tar-Regolamenti tal-Persunal, sa fejn il-metodu użat mis-SEAE sabiex tistabbilixxi l-ammont tal-AKĦ fil-post ta’ assenjazzjoni jiħu inkunsiderazzjoni l-prinċipju ta’ “koerenza reġjonali”.
            
         
               3.
            
            
               It-tielet motiv huwa bbażat fuq id-diversi żbalji manifesti ta’ evalwazzjoni li jivvizzjaw, għaldaqstant, id-deċiżjoni kkontestata b’illegalità.